Video: Man oorleef drie dae onder die see danksy gebed en 'n lugborrel | Maroela Media
Video: Man oorleef drie dae onder die see danksy gebed en 'n lugborrel
Harrison Okene en sy reddingspan
Die video van die reddingspoging volg onderaan die berig. 'n Man van Nigerië het 72 uur lank op die bodem van die see oorleef danksy gebed en 'n lugborrel in 'n omgeslane boot.
Harrison Odjegba Okene was op 'n boot wat op 26 Mei in die Atlantiese Oseaan, aan die Nigeriese kus, omgeslaan het. Elf van die bemanningslede het omgekom, maar Okene, die kok, het drie dae lank oorleef voordat reddingsduikers van Suid-Afrika op hom afgekom het.
Die beeldmateriaal van sy redding is vandeesweek vrygestel.
Die video wys hoe Okene sy hand uitstrek om die reddingsduiker te wys dat hy nog leef. Volgens die reddingsduikers het hulle aanvanklik, toe hulle die hand sien, gedink dit is 'n lyk, maar die hand het toe die duiker se hand gedruk.
Volgens Okene het hy 'n gedeelte uit Psalm 54 opgesê wanneer dit te koud geword het: "Red my deur u mag, o God… Die Here hou my lewe in stand." Hy sê dit is Goddelike ingryping wat sy lewe gered het.